Την αντίδραση της Περιφέρειας Νοτίου Αιγαίου προκαλεί η απόφαση του υπουργείου Πολιτισμού να χαρακτηρίσει αρχαιολογική ζώνη ολόκληρη την έκταση όπου επρόκειτο να δημιουργηθεί γήπεδο γκολφ στην Αφάντου της Ρόδου.

Στη διάρκεια συνέντευξης Τύπου, ο περιφερειάρχης Νοτίου Αιγαίου Γιώργος Χατζημάρκος δήλωσε: «Το νησί της Ρόδου περιμένει επί δεκαετίες την αξιοποίηση του Γκολφ Αφάντου, που τόσο έχει ανάγκη. Μια επένδυση που πέρασε διά πυρός και σιδήρου, τινάζεται στον αέρα, λίγο πριν μπει στην φάση της υλοποίησης.

»Πρόκειται για μια εξαιρετικά αρνητική εξέλιξη. Προκαλεί σοκ η επιπολαιότητα με την οποία ελήφθη, χωρίς εκείνοι που την έλαβαν να αντιλαμβάνονται το κακό που κάνουν στη Ρόδο αλλά και στην Ελλάδα συνολικά. Η ελληνική πολιτεία με αποφάσεις όπως αυτή, στέλνει διεθνώς το καθόλα αρνητικό μήνυμα της έλλειψης σοβαρότητας που αγγίζει τα όρια της φαιδρότητας και της γελοιοποίησης» είπε.

Υποστήριξε μάλιστα ότι την απόφαση αυτή «δεν την υπαγορεύει καμία λογική, παρά μόνο η ανοησία και η επικίνδυνη ιδεοληψία».

Με επιστολή του προς την κυβέρνηση (απευθύνεται στον αντιπρόεδρο της κυβέρνησης Γιάννη Δραγασάκη, τους υπουργούς Επικρατείας Νίκο Παππά και Αλέκο Φλαμπουράρη, τον υπουργό Οικονομικών Ευκλείδη Τσακαλώτο, τον υπουργό Οικονομίας Γιώργο Σταθάκη, τον αναπληρωτή υπουργό Οικονομικών Τρύφωνα Αλεξιάδη και στην αναπληρώτρια υπουργό Τουρισμού Έλενα Κουντουρά), ο κ. Χατζημάρκος αναφέρει μεταξύ άλλων:

«Μια απλή εξέταση του χάρτη που συνοδεύει την εν λόγω απόφαση καταδεικνύει ότι πλέον έχει χαρακτηριστεί ως αρχαιολογικός χώρος το σύνολο της προς αξιοποίηση έκτασης που αφορά στην επένδυση, γεγονός που δεν μπορεί να διαφεύγει της γνώσης των εμπνευστών της εν λόγω απόφασης ότι θέτει σε αμφισβήτηση το σύνολο του εγχειρήματος, για το οποίο η κυβέρνηση έχει αναλάβει την δέσμευση να υλοποιήσει.

Ευελπιστούμε ότι έστω τώρα, την ύστατη στιγμή, θα γίνουν αντιληπτές οι καταστροφικές επιπτώσεις της ανωτέρω απόφασης του υπουργείου Πολιτισμού και θα γίνουν οι αναγκαίες διορθωτικές ενέργειες».

Επένδυση ύψους 300 εκατ. ευρώ

Η αξιοποίηση των ακινήτων στην περιοχή Αφάντου αποτελεί ένα από τα μεγαλύτερα αναπτυξιακά έργα στην χώρα, δεδομένου ότι το σύνολο της επένδυσης αναμένεται να ξεπεράσει τα 300 εκατ. ευρώ.

Από τη συνολική έκταση 1.615 στρεμμάτων των δύο ακινήτων (1.360 στρέμματα το Βόρειο Αφάντου και 255 στρέμματα το Νότιο Αφάντου), τα 815 στρέμματα παραχωρούνται με το θεσμό της επιφάνειας, εκ των οποίων τα 530 στρέμματα αφορούν στο γκολφ, το οποίο θα αναβαθμιστεί βάσει των πλέον σύγχρονων προδιαγραφών, για διάστημα 50 ετών.

Newsroom ΑΛΤΕΡ ΕΓΚΟ